Hesekiele 42 | Beibele Inthaneteng | Phetolelo ya Lefase le Lefsa
42 A feleletša a nkišitše+ lapeng la ka ntle ka tsela e lebago leboa.+ A nkiša diphapošing tša go jela+ tše di bego di le ka pele ga lefelo le le lego ka thoko+ le tše di bego di le ka pele ga moago ka thoko ya ka leboa. 2 Lehlakoreng leo botelele bja lona e bego e le dikubiti* tše lekgolo, go be go na le mojako wa ka leboa, bophara e le dikubiti tše masomehlano. 3 Pele ga sekgoba sa dikubiti tše masomepedi sa lapa la ka gare+ le pele ga lebato+ la maswika la lapa la ka ntle go be go na le mathudi+ a lebanego mabatong a mararo a hlatlaganego. 4 Pele ga diphapoši tša go jela go be go na le tsejana ya bophara bja dikubiti tše lesome ka gare,+ tsela ya kubiti e tee, gomme mejako ya tšona e be e lebeletše ka leboa. 5 Ge e le diphapoši tša go jela, tša ka godimodimo e be e le tše dinyenyane ka gobane mathudi a be a di fokoditše go feta tša ka tlasetlase le tša ka gare moagong. 6 Gobane di be di le mabatong a mararo,+ di se na dikokwane tša go etša tša malapa. Ke ka baka leo sekgoba se segolo se bego se fokotšegile kudu lebatong la ka godimo go feta diphapošing tša ka tlasetlase le tša ka gare. 7 Morako wa maswika wo o bego o le ka ntle, o be o le kgauswi le diphapoši tša go jela hleng le lapa la ka ntle pele ga diphapoši tše dingwe tša go jela. Botelele bja wona e be e le dikubiti tše masomehlano. 8 Gobane botelele bja diphapoši tša go jela tše di bego di lebeletše lapeng la ka ntle e be e le dikubiti tše masomehlano gomme ka pele ga tempele e be e le dikubiti tše lekgolo. 9 Lebatong la pele la diphapoši tša go jela go be go na le mojako ka bohlabela woo motho a bego a ka tsena ka wona a etšwa lapeng la ka ntle. 10 Ka lehlakoreng la bophara bja morako wa maswika wa lapa wo o lebeletšego ka bohlabela, ka pele ga lefelo le le lego ka thoko+ le ka pele ga moago, go be go na le diphapoši tša go jela.+ 11 Pele ga tšona go be go na le tsela e etšago ya diphapoši tšela tša go jela tša ka leboa.+ Botelele le bophara bja diphapoši tšeo bo be bo lekana le bja tšela tše dingwe; mejako ya tšona ka moka ya go tsena, dipolane tša tšona le mejako ya tšona ya go tšwa, di be di swana. 12 Mojako wo o lego magahlanong a ditsela o be o etša mejako ya diphapoši tša go jela tšeo di bego di le ka borwa. E be e le tsela yeo e lego pele ga morako wa maswika wo o lebeletšego ka bohlabela ge motho a tsena ka go tšona.+ 13 A bolela le nna a re: “Diphapoši tša go jela tša ka leboa le tša ka borwa tšeo di lego pele ga lefelo le le lego ka thoko,+ ke diphapoši tša go jela tše kgethwa, moo baperisita bao ba batamelago+ Jehofa ba jago dilo tše kgethwakgethwa.+ Moo ba bea dilo tše kgethwakgethwa, sebego sa mabele, sebego sa sebe le sebego sa molato ka gobane lefelo leo ke le lekgethwa.+ 14 Ge baperisita bao ba tsene ka gare, ba be ba bile ba sa tšwe lefelong le lekgethwa ba ya lapeng la ka ntle, eupša moo ba be ba bea diaparo tša bona tšeo ba bego ba tlwaetše go hlankela ka tšona,+ gobane tšona ke dilo tše kgethwa. Ba be ba apara diaparo+ tše dingwe gomme ba ya mo go lego batho.” 15 Ke moka a fetša go ela ntlo ya ka gare, nna a nntšha ka tsela ya kgoro yeo e bego e lebeletše ka bohlabela+ gomme a ela lehlakore leo ka moka. 16 A ela lehlakore la ka bohlabela ka lehlaka la go ela. Ka moka ga lona e be e le mahlaka* a makgolohlano ge le elwa ka lehlaka la go ela.+ 17 A ela lehlakore la ka leboa, ka moka ga lona ya ba mahlaka a makgolohlano ge le elwa ka lehlaka la go ela. 18 A ela lehlakore la ka borwa, ya ba mahlaka a makgolohlano ge le elwa ka lehlaka la go ela. 19 A fetela ka lehlakoreng la ka bodikela. A le ela ka lehlaka la go ela, ya ba mahlaka a makgolohlano. 20 A ela mahlakore a yona a mane. E be e dikologilwe ke morako,+ e le wa botelele bja mahlaka a makgolohlano le bophara bja mahlaka a makgolohlano,+ e le wa go aroganya magareng ga se sekgethwa le se se gobogilego.+
^ “Lehlaka letee” le lekana le dimithara tše 2,67.